Ir-Regolament tal-Kumissjoni (KEE) Nru 2273/93
tat-28 Lulju 1993
li jistabbilixxi ċ-ċentri tal-intervent għaċ-ċereali
IL-KUMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru1766/92 tat-30 Ġunju 1992, dwar l-organizzazzjoni komuni tas-suq taċ-ċereali [1], u b’mod partikolari l-Artikolu 5 tiegħu,
Billi, biex ikun assigurat li s-sistema tal-intervent taħdem sewwa, l-għażla taċ-ċentri tal-intervant għandha tkun ibbażata fuq il-lokalità ġeografika u l-faċilitajiet għall-ħażna li jkunu jippermettu l-ġbir u l-bejgħ ta’ kwantitajiet sostanzjali ta’ ċereali;
Billi l-miżuri li hemm provvediment dwarhom f’dan ir-Regolament huma konformi ma’ l-opinjoni tal-Kumitat ta’ Ġestjoni għaċ-Ċereali,
ADOTTAT DAN IR-REGOLAMENT:
Artikolu 1
Iċ-ċentri tal-intervent li għandhom jiġu magħżula permezz ta’ l-Artikolu 5 tar-Regolament (KEE) Nru 1766/92 għandhom jilħqu waħda minn dawn il-kondizzjonijiet:
(a) il-pożizzjoni f’reġjuni li jkollhom produzzjoni apprezzabbli ta’ ċereali li tiskorri sostanzjalmentid-domanda lokali jew regolari jew ta’ kultant, waqt li jitqiesu l-istrutturi ta’ l-agrikultura u tas-suq f’dak ir-reġjun;
(b) l-eżistenza ta’ faċilitajiet sostanzjali għall-ħażna;
(ċ) l-importanza speċjali bħala suq għall-oġġetti minn ġewwa u minbarra l-Komunità.
Artikolu 2
1. Miċ-ċentri li qegħdin fir-reġjuni tat-tip imsemmija fl-Artikolu 1(a), dawk biss jistgħu jiġu kkunsidrati li għandhom:
(a) faċilitajiet tal-ħażna b’tagħmir tekniku li jippermetti l-wasla, l-immaniġġjar u l-ħatt ta’ kwantitajiet kbar biżżejjed ta’ ċereali;
(b) rotot favorevoli għat-trasport għall-wasla, u aktar importanti, għall-bejgħ taċ-ċereali.
2. Miċ-ċentri li jissodisfaw il-kondizzjonijiet imsemmija fl-Artikolu 1(b) jew (c), jiġu kkunsidrati dawk biss li jkollhom il-faċilitajiet għall-ħażna, it-tagħmir tekniku u l-pożizzjoni ġeografika vantaġġuża li tippermetti t-tlaqqigħ u, iżjed importanti, il-bejgħ ta’ kwantitajiet omoġenji sostanzjali ta’ ċereali.
Artikolu 3
Ir-Regolament tal-Kumissjoni (KEE) Nru 2006/80 [2] huwa b’dan imħassar.
Artikolu 4
Dan ir-Regolament għandu jidħol fis-seħħ fil-jum li jiġi wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jkun applikabbli mill-1 ta’ Lulju 1993.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-28 ta’ Lulju 1993.